Diogo Jota

**Diogo Jota**, vlastným menom **Diogo José Teixeira da Silva**, (* 4. december 1996, Porto, Portugalsko – † 3. júl 2025, Zamora, Španielsko) bol portugalský futbalista, ktorý hral na pozícii útočníka za portugalskú reprezentáciu a klub Liverpool FC kam prestúpil v septembri 2020 sumu 41 miliónov £.

Profesionálny futbal začal hrať v Paços de Ferreira, po dvoch sezónach v portugalskej Primeira Lige sa presunul do španielskeho Atlética Madrid, následne šiel hosťovať do Porta a Wolverhamptonu Wanderers. V roku 2018 sa presťahoval do klubu Liverpool, ktorý sa stal jeho posledným tímom.

Hral za portugalské reprezentačné tímy do 19 rokov, do 21 rokov a do 23 rokov. V roku 2019 debutoval v reprezentačnom áčku.

Tragicky zahynul 3. júla 2025 pri autonehode v Zamore v Španielsku spolu so svojím bratom Andrém Silvom.

## Klubová kariéra

### Paços de Ferreira
Jota sa narodil v Porte a pripojil sa k akadémii FC Paços de Ferreira v roku 2013. Na začiatku sezóny 2014/2015 sa dostal do hlavného družstva a svoj prvý zápas odohral 19. októbra 2014, keď pomohol k výhre 4:0 nad Atlético SC v treťom kole Taça de Portugal. 

Jota sa prvýkrát objavil v Primeira Lige dňa 20. februára 2015, keď v zápase proti Vitórii de Guimarães nahradil Dioga Rosada.  17. mája strelil v súťaži svoje prvé dva góly, keď otočil zápas s Académicou de Coimbra a stal sa najmladším hráčom, ktorý v tomto klube strelil gól v najvyššej súťaži.  

30. mája 2015 podpísal Jota novú päťročnú zmluvu s Paçosom, zmluvu predĺžil až do roku 2020.  V prvom zápase sezóny, pri výhre 1:0 nad Académicou na Estádio da Mata Real 17. augusta, bol ku koncu zápasu vylúčený za postrčenie Huga Seca ; Ricardo Nascimento bol následne tiež vylúčený za odvetný zákrok na Jotu. 

### Atlético Madrid
14. marca 2016 podpísal Jota päťročnú zmluvu s Atléticom Madrid s platnosťou od 1. júla. 26. augusta sa však vrátil do svojej vlasti a pripojil sa k FC Porto na ročné hosťovanie. 1. októbra strelil hetrik v prvom polčase zápasu pri víťazstve 4:0 proti CD Nacional.

### Wolverhampton Wanderers
25. júla 2017 sa Jota presťahoval do anglického klubu Wolverhampton Wanderers, ktorý v tom čase hral v  EFL Championship. Do klubu prestúpil na sezónne hosťovanie. Svoj prvý gól strelil 15. augusta pri víťazstve 3:2 nad Hull City.

30. januára 2018 bolo oznámené, že bola uzavretá trvalá dohoda s Jotom, ktorá nadobudla platnosť 1. júla . Vo svojom prvom roku skóroval 17 gólov, najviac v jeho doterajšej kariére. Wolves v tejto sezóne skončili na prvom mieste, takže si zaistili postup do Premier League .

Jota debutoval v anglickej najvyššej súťaži 11. augusta 2018 a odohral celých 90 minút v domácom zápase proti Evertonu. Svoj prvý gól v lige strelil 5. decembra, v zápase proti londýnskej Chelsea. Jeho druhý gól prišiel o štyri dni neskôr, v zápase proti Newcastle United.

Dňa 19. januára 2019 Jota strelil hetrik proti Leicesteru City, prehre 4:3 však nezabránil. 

25. júla strelil 2 góly v zápase 2. predkola Európskej ligy UEFA proti Crusaders. Bol to prvý gól Wolverhamptonu v Európskych pohároch od roku 1980.  15. augusta dal Jota ďalší gól v tejto súťaži, keď sa presadil proti Pjuniku Jerevan. 

V základnej skupine Európskej ligy, v zápase proti Beşiktaşi 12. decembra 2019, nahradil Jota krajana Rúbena Nevesa v 56. minúte zatiaľ bezgólového stretnutia, skóroval po 72 sekundách a počas dvanástich minút dokončil hetrik, Wolves tak zvíťazili 4:0.  20. februára nasledujúceho roka vsietil ďalší hetrik pri výhre nad RCD Espanyol v prvom zápase šestnásťfinále Európskej ligy.  Jotovo 131. a posledné stretnutie v drese Wolves pred prestupom do Liverpoolu 19. septembra 2020 bolo vo štvrťfinále Európskej ligy proti Seville 11. augusta 2020, nastúpil do druhého polčasu stretnutia, ktoré Sevilla vyhrala 1:0. 

### Liverpool
19. septembra 2020 prestúpil do Liverpoolu,a s klubom podpísal dlhoročnú zmluvu, za prestupovú čiastku okolo 41 miliónov libier.  Debutoval v EFL Cupe o päť dní neskôr, keď nastúpil ako náhradník do druhej polovice zápasu proti Lincoln City pri výhre 7:2.  28. septembra skóroval pri svojom debute za klub v Premier League, keď zvyšoval na 3:1 v zápase proti Arsenalu na Anfielde.  25. októbra strelil Jota víťazný gól pri víťazstve 2:1 nad Sheffieldom United opäť na Anfielde. 

O tri dni neskôr strelil Jota 10 000. gól klubu v ich histórii, keď otvoril skóre proti FC Midtjylland v zápase Ligy majstrov UEFA.  3. novembra zaznamenal hetrik pri výhre 5:0 nad Atalantou v Lige majstrov.  Pritom sa Jota stal prvým hráčom od Robbieho Fowlera v roku 1993, ktorý vo svojich prvých 10 zápasoch v drese Liverpoolu strelil 7 gólov.  22. novembra strelil Jota druhý gól pri víťazstve 3:0 nad Leicesterom City a stal sa prvým hráčom Liverpoolu, ktorý skóroval v každom zo svojich prvých štyroch domácich zápasov v Premier League.  Za svoje výkony v októbri získal ocenenie pre klubového hráča mesiace podľa fanúšikov.  9. decembra utrpel Jota zranenie nohy počas zápasu Ligy majstrov UEFA proti Midtjyllandu. Zranenie ho postavilo mimo hry na dva mesiace. 

## Reprezentačná kariéra
Jota začal hrať za Portugalské mládežnícke výbery až v úrovni do 19 rokov a svoj prvý gól strelil 29. mája 2015 v zápase proti Turecku v kvalifikačnej fáze majstrovstiev Európy UEFA do 19 rokov.

Dňa 25. mája 2018 Jota otočil priateľský zápas, v kategórii do 21 rokov, nad Taliansku, ktoré sa konalo v Estorile.

V marci 2019 bol Jota prvýkrát povolaný do seniorskej reprezentácie do zápasu kvalifikácie na Euro 2020 proti Ukrajine a Srbsku. Stále bez štartu, bol súčasťou tímu, ktorý v júni vyhral finále Ligy národov UEFA 2019 na domácej pôde, ale v zápasoch sa neobjavil. Dňa 14. novembra toho istého roku debutoval v 84. minúte zápasu kvalifikácie UEFA Euro 2020 proti Litve ako náhradník za Cristiana Ronalda. Svoj prvý reprezentačný gól strelil 5. septembra 2020 pri výhre 4:1 nad Chorvátskom v Lige národov UEFA. 

## Osobný život
Diogo Jota sa narodil do skromnej rodiny – mama pracovala vo fabrike, kde vyrábala elektronické súčiastky do áut a otec bol robotníkom na stavbách. 

22. júna 2025 sa Jota oženil so svojou láskou zo strednej školy Rute Cardoso, len 11 dní pred svojou smrťou. Spolu mali tri deti. Jota bol vášnivým hráčom hry FIFA a často streamoval na platforme Twitch. 

## Úmrtie
Jota podstúpil menší chirurgický zákrok na pľúcach niekedy pred svojou svadbou a lekári mu odporučili, aby necestoval lietadlom. Z Liverpoolu cestoval trajektom do Santanderu v severnom Španielsku a potom išiel autom na juh do Porta. Spolu so svojím bratom Andrém sa vracali autom do Liverpoolu na predsezónny tréning, keď sa na diaľnici pred Santanderom stali účastníkmi autonehody. Obaja na mieste zahynuli.

Podľa španielskej civilnej gardy Jota na svojom Lamborghini Huracán predbiehal iné auto a počas predbiehania mu praskla pneumatika. Auto zišlo z cesty, narazilo a následne začalo horieť. K incidentu došlo 3. júla 2025 okolo 00:40 SELČ na diaľnici A-52 obci Cernadilla v provincii Zamora. 

## Úspechy

### Klubové
**Wolverhampton Wanderers**

* EFL Championship: 2017/18 

**Liverpool**

* Premier League: 2024/25

* FA Cup: 2021/22

* EFL Cup: 2021/22, 2023/24; 2. miesto: 2024/25

* Liga majstrov UEFA: 2.miesto - 2021/22

### Reprezentačné
**Portugalsko**

* Liga národov UEFA: 2018/19 
* Liga národov UEFA: 2024/25

### Individuálne

* Liverpoolský hráč mesiaca: Október 2020, November 2020
* Hráč mesiaca Premier League podľa fanúšikov: November 2020

## Referencie

## Iné projekty

## Zdroj

Kategória:Hráči FA Premier League
Kategória:Hráči Liverpool FC
Kategória:Hráči Atlético Madrid
Kategória:Hráči Wolverhampton Wanderers FC
Kategória:Hráči FC Porto
Kategória:Futbaloví stredopoliari
Kategória:Portugalskí futbalisti
Kategória:Obete cestných dopravných nehôd
Kategória:Osobnosti z Porta